Source: https://ppprotect.sk/index.php/ako-postupovat/postup-sprostredkovatela-pri-spracuvani-osobnych-udajov
Timestamp: 2019-11-15 08:39:24+00:00
Document Index: 11856195

Matched Legal Cases: ['§ 5', '§ 6', '§ 8', '§ 19', '§ 23', '§ 8', '§ 15', '§ 28']

Sprostredkovateľ môže spracúvať osobné údaje len v rozsahu, spôsobom a za podmienok dohodnutých s prevádzkovateľom v písomnej zmluve.
Aké sú základné povinnosti sprostredkovateľa?
Sprostredkovateľ je povinný spracúvať osobné údaje tak, aby nedošlo k porušeniu základných práv a slobôd dotknutých osôb, najmä k porušeniu ich práva na zachovanie ľudskej dôstojnosti alebo k iným neoprávneným zásahom do ich práva na ochranu súkromia. Pri spracúvaní osobných údajov je povinný dodržiavať:
základné zásady spracúvania osobných údajov tak, aby nedošlo k porušeniu základných práv a slobôd dotknutých osôb, najmä k porušeniu ich práva na zachovanie ľudskej dôstojnosti alebo k iným neoprávneným zásahom do ich práva na ochranu súkromia (§ 5 ods. 1, § 6 ods. 2 písm. c) až i) a ods. 4),
informačnú povinnosť voči dotknutej osobe, ak s ňou príde do kontaktu; pri prvom kontakte s dotknutou osobou je sprostredkovateľ povinný jej vždy oznámiť, že spracúva jej osobné údaje v mene prevádzkovateľa na vymedzený alebo zákonom ustanovený účel (§ 8 ods. 7),
bezpečnosť osobných údajov; na tento účel je sprostredkovateľ povinný prijať primerané bezpečnostné opatrenia a príslušnú bezpečnostnú dokumentáciu (§ 19 a 20),
dodržiavať podmienky a s tým súvisiace povinnosti pre poverenie zodpovednej osoby, pokiaľ sa rozhodne, že výkonom dohľadu nad ochranou osobných údajov poverí zodpovednú osobu (§ 23 až 26),
poskytovať súčinnosť úradu pri plnení jeho úloh podľa zákona o ochrane osobných údajov,
Je sprostredkovateľ povinný vykonávať iné povinnosti?
Iné povinnosti podľa zákona o ochrane osobných údajov (§ 8 ods. 6, § 15 až 18 a § 28 až 32) je sprostredkovateľ povinný vykonať, ak sa tak výslovne dohodne v písomnej zmluve uzatvorenej s prevádzkovateľom. V takom prípade sprostredkovateľ zodpovedá za plnenie povinností v rozsahu tejto zmluvy.